
Gabrijelin i moj povratak u rodnu Srbiju je izgleda teže pao našim najbližima nego nama samima. Ali ne zato što nas nisu bili željni, ipak šest godina bez sina, to jest ćerke,  koji žive “preko” je prilično dugačak period da se čovek uželi i komšije, a kamoli rođenog deteta. Okolnosti pod kojima smo se vratili kući su bile te koje su mučile i njene i moje roditelje. 

Sa tačke gledišta Gabrijelinih roditelja, ona je u Dubaiju napustila odličnu i perspektivnu karijeru stjuardese, i bez obzra što otvoreno nisu priznavali svoje razočarenje, mislim da je vrlo česta konstatacija: “I šta kažeš, niste mogli da izdržite bar još godinu- dve?! Pa, dobro ako vi tako kažete...”, sasvim dovoljna da shvatim da smo trebali da zbog dobrih plata zanemarimo Gabrijelino zdravlje i zadržimo se bar još neko vreme. 

Moji su istu brigu iskazvali na drugačiji način, a rečenica koja je kod njih preovladavala je: “Crni sine, šta ćete sad!?”, nastavljajući da se danas dobar posao vrlo teško nalazi, da smo priliku koju smo dobili vrlo lako odbacili zbog tamo nekog “napada panike”, i kako ni njima nije lako na svojim poslovima, ali trpe jer je život prosto takav. 

Ni jedni ni drugi nisu mogli da razumeju da je napad panike zdravstveni problem koji je svuda u svetu vrlo ozbiljno tretiran, ali eto, očigledno da u Srbiju još nije stigao, i da su naši sunarodnici imali više saosećanja za uduvavanje promaje u predelu dveju lopatica nego za ovu psihičku ili koju već zdravstvenu dijagnozu. 

U našoj domovini Gabrijelino zdravstveno stanje se zvalo izvoljevanje mladih koji imaju nerealne snove da im sve bude potaman i traženje života kakav ne postoji. 

Baš zbog jednog takvog razgovora sa predstavnikom tipične srpske mantre “ćuti-radi-trpi”, svojim ocem, desila nam se  Amerika.

“Znači to je to, definitivno, ne vraćate se u Dubai?”, upita Dragan kao da nikad do tada nije čuo šta se desilo, i kao da već desetak puta nismo pričali o ovome. 

“Da, dali smo otkaz, to je to, idemo dalje.”, odgovorio sam smireno koliko god sam mogao, mada me je užasno nerviralo što po ko zna koji put prelazimo ovu temu. 

“I ti si isto dao otkaz?”

“Jesam.”

“Hmmmm...”, poče da uzdiše kao da se sprema da kaže i ono što misli i što ne misli, ali bi se po starom dobrom običaju uvek zaustavio na uzdahu. 

“Šta te muči Dragane?”

”Ništa, ništa...”

“Pa ne misliš valjda da smo trebali da ostanemo?!”

“Pa Gabrijela ne, ako je taj problem stvarno toliko ozbiljan.”

“A ja?”

“Pa ti si mogao da sačekas malo.”

“I da ostavim ženu?”, cinično sam ga potkopao upadicom, iako sam znao da nije tako mislio. 

“Ma ne, ne kažem da si trebao da je ostaviš, ali možda da si malo sačekao da vidiš kako će se stvari odvijati. Eto sad ste nezaposleni oboje. Njoj treba odmor, to razumem. A ti? Šta ćes ti sad raditi?”

“Naćiću drugi posao.”

“Pa ti nisi normalan! Ti misliš da se posao tako lako nalazi? Da samo tebe čekaju?!“

“Mislim da svakako ne treba da radim protiv svolje volje. Jednostvano nisam hteo da ostanem tamo bez nje. Ljubav pre svega!", izgovorio sam poslednju rečenicu vrlo teatralno, mada sam zaista tako mislio. Pogođen mojom teatralnošću, Draganče se propeo laktovima iz fotelje koja je već odavno poprimila njegov oblik stražnjice, i neispuštajući cigaru iz ruke, odbrusio:

“Eh vi mladi, mislite da se od ljubavi živi!? Shvatate sve tako olako! Znaš li koliko ima košarkaških trenera u Srbiji bez posla!? I sad ćeš ti tek tako da se pojaviš i kreneš da radiš!?”

”Ko kaže da ću naći posao u Srbiji? Ja da sam se nadao poslu u Srbiji ne bih ni otišao u Dubai.”

“Pa dobro pametnjakoviću, gde ćes naći posao?”

“Šta ja znam, Italija, Amerika... tamo gde ima posla?”

“Amerika!? Pa ti stvarno nisi normalan! Znaš li ti kako je teško naći posao danas!? Pa još u Americi, da ne pominjem dobiti vizu!? Ajde u Italiji još i nekako, blizu je, ali u Amrerici!”

“E sad ću tebi iz inata tražiti posao samo u Americi!”, odgovorio sam mu tako samo da bih terao inat, mada je to bio modus operandi  naše komunikacije već dugi niz godina, možda čak od mojih pubertetskih dana, i koji se meni očigledno uvek dobro isplatio. Tako je, na primer, kada sam trebao da sastavim spisak  srednjih škola koje ću upisati, Dragan čvrsto tvrdio da treba da izbegavam gimnazije u širokom luku, ali ne zato što su to loše škole, nego zato što je bio ubeđen da ja to ni u ludilu ne bih mogao da završim, a iako završim, posle bih trebao da završim fakultet, što je po njegovim tvrdnjama bilo ravno  odlasku na mesec vazdušnim balonom. 

Njegove tvrdnje rezultirale su tome da se na mojoj listi škola nađe petnaest gimnazija, od kojih je Zemunska Gimnazija kao druga moja želja, bila moj uspešni četvorogodišnji izazov. Srednja škola je završena, kao i fakultet, a danas se moj dobri Draganče nevešto pravda kako se on tog perioda ne seća baš najbolje, i da je, ako je tako i bilo, on sve to pričao i radio za moje dobro, a i verovatno sam ja to loše razumeo tad, jer sam bio mlad i zelen, a ni sad nisam mnogo bolji, po njegovim narativima. 

Cela ta generacija, generacija mog oca, odrastala je i stasavala u nekom totalno drugom vremenu u odnosu na ovaj naš period- period interneta, savremene tehnologije i brzog protoka informacija, tako da je meni sa jedne strane bilo jasno zašto je Draganu bilo teško da zamisli kako će neko poput mene sesti za računar i naći posao na drugom kontinentu, koji čak nije ni susedni, nego prekookeanski. U "njegovo vreme"  kada je on žario i palio (po njegovim rečima), nije se desilo ništa tako veliko za čovečanstvo kao što je recimo pojava WiFi konekcije, pametnih telefona, društvenih mreža itd. Isto je bilo i za vreme njegovih roditelja, tako da su oni u velikoj meri imali sličan život, i razumeli su se bolje, ako ništa, onda bar u nekim osnovnim stvarima, kao što je recimo tražnje posla, i odnos prema istom kad si zaposlen. Recimo, moj otac je radio dvadeset i pet godina u istoj firmi, nerazmišljajući o bilo kakvim promenama, mirno je i sigurno vozio taj svoj brodić koji se zvao siguran državni posao, po moru koje je uglavnom bilo mirno sa tek povremenim većim talasima koje bi on stojički istrpeo, jer tako se mora, sve dok se ne doveze do sigurne luke zvane penzija. A onda je, zbog dolaska nekog novog doba, njegova firma otišla u stečaj, usled privatizacije koja meni ni danas nije najjasnija, i bila prinuđena da otpusti sve radnike, uključujući i mog oca. Zatečen novonastalom situacijom, on je pet godina tumarao po poslovnom tržištu, menjajući poslove jedan za drugim, uklapajući se u nove sredine, dok se konačno nije zaposlio kao čuvar u jednoj kompaniji, u kojoj i danas radi. Sve bi ovo bilo u redu da moj otac nema diplomu mašinskog inženjera i dvadeset i pet godina radnog staža u struci. Priznaćete, nije lako odreći se i najbenignije navike posle dvadeset i pet godina, a kamoli profesije koja iziskuje pet godina školovanja, i gotovo se sigurno bolje kotira od noćnog čuvara. Moj Draganče je to ipak morao, jer se u ovom novom dobu njegov posao cenio samo ako ste elektronski obučeni, dok su se manuelne veštine skiciranja, crtanja i planiranja, a koje je on držao u malom prstu, skrajnule u drugi, pa možda čak i treći plan.

Podstaknut svojom sudbinom, Dragan svako moje menjanje posla doživljava traumatično, kao da ponovo kroz mene proživljava nepravdu koja mu se desila, pribojavajući se da jednog dana ni ja neću naći svoj posao, i da ću biti prinuđen da radim šta bilo, a svoju karijeru košarkaškog trenera neslavno  završiti. To objašnjava naše rasprave, koje, ruku na srce, nisu samo u vezi mog menjanja posla, već zauzimaju mesto i u drugim životim sferama kao što su plaćanje poreza pre isteka roka, menjanje ulja na kolima mesec dana ranije, ili neka nova aktuelnost oko koje vredi prodiskutovati. Te druge rasprave ja prepisujem genetskom kodu koji je jednostavno jači od njega i tera ga da mi pridikuje od najnebitnijih stvari, kao recimo gde parkiram auto, pa sve do bitnih kao što je moja budućnost i moj posao.... 

Nego, da se vratimo na priču odlaska u  Ameriku. Razgovor se završio kao i onaj u srednjoj školi, Dragančetovom tužbalicom, koja je uvek morala da bude zadnja, jer ipak je on otac: 

“Kako hoćeš, radiš na svoju štetu, ja sam ti lepo rekao, nemoj posle da bude nisam znao i slično.“

Rečeno-učinjeno! Još isti dan sam seo za kompjuter i počeo da apliciram na sve poslove koji su imali veze sa košarkom, a bili locirani u Americi. Niko ne može da te inspiriše kao rođeni otac, pogotovu kad ste isti kao jaje jajetu, od fizičkih do psihičkih karakteristika. Njegova tvrdoglavost da se ne može naći posao u Americi  i moja da isti nađem, rezultirali su time da sam posle tačno šesnaest dana dobio posao košarkaškog trenera na letnjem sportskom kampu Lejknoki. Čak sam uspeo da dogovoriom posao za Gabrijelu u administraciji kampa, zahvaljujjući njenom fenomenalnom poznavanju engleskog jezka i mojim pregovaračkim sposobnostima... ili pukom srećom. Bila je to odlična prilika za nas da napunimo baterije od januara do juna, a onda odemo i zaradimo za tri meseca novac koji ljudi ne  zarade posle godinu dana rada u našoj divnoj domovini. 

Period od januara do juna proveli smo uživajući u svemu čega smo se odrekli proteklih godina.

Gabrijela je većinu vremena bila u kući svojih roditelja čuvajući klince svog brata i ispijajući kafe sa cele dve drugarice koje su verno čekale njen povratak, sa spremnim pričama i tračevima koje je propustila. Bile su to tipične beogradske priče o izlascima, momcima, tračevevima iz salona i komšiluka koje su one njoj u poverenju pričale, a ona uredno prenosila meni sutradan uz jutarnju kafu. Mene su te njihove priče užasno zabavljale, a Gabrijelu su gotovo uvek zabavljali moji komentari na “ženske nerešive probleme” sa momcima, frizurom, predugim noktima... “On je voli ali mu žena ne da da se viđaju češće”, “nije otišla na krštenje jer joj je frizerka skratila kosu za prst više pa izgleda užasno”, ili “su joj nokti bili predugački pa ga je slučajno odsekla nožem dok je spremala večeru”, samo su neke od priča koje su uveseljavale moja jutra od januara do juna. 

Moje vreme je uglavnom teklo u obavljanju raznoraznih aktivnosti kao što su igranje basketa, praćenja uglavnom gubitničkih kladioničarskih tiketa, obilaženje zemunskih kafana i mnoge druge koje nisu vredne pomena kao ove tri. 

Sa svojim basketaškim drugovima sastajao sam se svakog utorka i četvrtka, a ponekad bismo ubacili još jedan dan u nedelji. Moji basketaški drugovi su uglavnom drugari iz ranih igračkih dana sa kojima sam trenirao kao klinac, ili protiv kojih sam toliko često igrao da se drugarstvo jednostavno samo razvilo. Posle basketa bi uglavnom otišli do najbližeg kafića na piće, u svetu sporta definisano kao treće poluvreme. Tu bi smo raspravljali i zbivali šale na kontu dešavanja od pređašnih sat i po vremena, a neretko bi se neko setio i prošlog termina, pa i onog od pre mesec dana ako je bilo potrebno da odbrani svoju ekipu od poraza, a uvek i ponajviše sebe. Tipična muška priča. Ne bi to treće poluvreme dugo trajalo jer su svi osim mene bili zaposleni i sutra rano ujutru  ih je čekao posao, tako da je valjalo otići kući i na vreme. Ja tih problema nisam imao, pa bih produžavao do jedne od mnogobrojnih kladionica u kraju kako bih upotpunio to svoje slobono vreme. Tako sam se i kladio, bilo mi je najbitnije vreme fudbalskih ili košarkaških utakmica, pa bih sutra dan u vreme kada su svi preokupirani poslom ili drugim svakodnevnim obavezama,  ja mogao da ispratim sve mečeve koje sam odigrao. Valjda zato nisam ni dobijao često, jer mi je bilo bitnije kada se  utakmica igra nego ko protiv koga igra. Bila je to više razonoda nego pokušaj za uvećanjem kapitala. Čak sam se više kladio radnim danima kada ima mnogo manje utakmica u ponudi nego vikendom. Vikend je bio rezervisan za saniranje mamurluka koji je bio posledica obilaska kafana petkom uveče sa kafanskim drugovima, i odlazak na nedeljni ručak kod Gabrijelenih ili mojih.

Kafane su mi vraćale godine unazad, činile su me opet tinejdžerom koji sa svojom skromnom ali dobro odabranom grupicom ide zemunskim ulicama ne znajući ni gde ni kad će se noć završiti. Nekad nam se noć završavala u šest sati izjutra,  promenili bismo i po pet ugostiteljskih objekata, krenuli bismo sa jednim planom, a završavali bismo na totalno drugom kraju grada, i to je bilo fenomenalno. A dešavalo se i to da se skupimo u jednom od lokalnih kafića sa idejom da popijemo po jednu pa da idemo dalje u “štetu”, ali bi nas priča i dobra atmosfera između nas samih ostavljala na tom istom mestu narednih četiri-pet sati, što to je bilo podjednako dobro kao ovaj prvi scenarijo, cilj je bio ostvaren u oba slučaja, duša je nahranjena i godine vraćene unazad.

Druge “aktivnosti” kao što su duge šetnje mojim rodnim gradom, upijanje slika zemunskih i beogradskih ulica, mog Dunava koji vešto obilazi Lido i nastavlja svojim tokom, konstantna potraga za knjigama u svrhu bogaćenja svog asortimana za čitanje kad odem preko, kao što rekoh malo pre nije toliko vredno pomena, ili u najmanju ruku nije bitno za ovu priču.

Ono što je vredno pomena za priču koju pričam, jeste da se nakon svega par dana od našeg poslovnog dogovora sa američkim kampom Lejknoki  javila Gabrijelina tetka koja je pre više od pet godina odlučila da se razvede od muža sa kojim je bila u braku četvrtinu veka, a pololovinu svog života, i preuda se u Americi za papire kako bi ostvarila američki san. Do tog momenta Gabrijela je nikad nije pominjala, mada ruku na srce, koliko tetaka ima može biti i da je  ja nisam memorisao na njenom porodičnom stablu. Bilo kako bilo, tetka je putem familijarnih kanala saznala za naš dolazak i sva oduševljena insistirala da nam učini plezir tako što će nas ugostiti u njenoj šestosobnoj kući u San Dijegu. To se u naše planove odlaska u Nju Hempšir, zarađivanja novca i vraćanja istog kući u Srbiju, nije baš mnogo uklapalao. U stvari, nije se uklapalo uopšte, pošto je San Dijego bio najudaljenija tačka u Americi od mesta gde ćemo raditi. 

Ali kako odbiti čuveno srpsko gostoprimstvo, pogotovu ako se uzme u obzir tetkino insistiranje i tugaljiva priča kako je pet godina nije posetio niko njen, da je željna da vidi Gabrijelu posle toliko godina i upozna zeta koga ni na svadbi nije upoznala. U prvi mah sam pomislio “koja crna svadba, pa i da je bila u Srbiji u vreme svadbe opet me ne bi upoznala, ako uzmemo u obzir da je na Gabrijelinoj i mojoj svadbi bilo četrdeset i dvoje ljudi sa sve muzičarima, nisam siguran da bi bila ni u top sto gostiju, koja patetična priča”, ali kao što rekoh, pomislio sam, nisam rekao.

Na njeno dalje insistiranje, proradilo je ono ljudsko, moram da priznam prvo u Gabrijeli, a onda posle par dana i u meni. Žena je otišla posle pedeset godina i ostavila jedan život iza sebe da bi počela totalno drugi, verovatno bolji, ali bar u početku nimalo lak, i sigurno da bi joj žnačilo da provede određeni period sa nekim njenim.

Odlučili smo da posle kampa ipak posetimo tetku, provedemo mesec dana u San Dijegu, a potom se odande vratimo letom San Dijego-Njujork-Beograd.

Po dolasku u Ameriku, naša prva stanica bio je Njujork. Tu smo se zadržali nekoliko dana boraveći u stanu mog košarkaškog saborca iz detinjstva, koji se posle studija u Sjedinjenim Američkim Državama odlučio da ostane i Zemun zameni Menhetnom. Videti starog prijatelja posle mnogo godina bilo je fantastično. Bio je to jedan od onih prijatelja koga ne viđate često, ali onog trenutka kada ste zajedno, imate osećaj kao da ste juče pili kafu. Ta vremenska distanca se prosto istopi kada su pravi prijatelji u pitanju, a ovo je definitivno bio jedan od njih.

Na žalost nas obojice, druženje je trajalo svega nekoliko dana, pošto smo Gabrijela i ja morali da nastavimo našu misiju koja se zvala “Rad na kampu Lejknoki”. Seli smo u autobus koji je vozio za Boston, gde nas je sačekao kombi koji je skupljao buduće radnike kampa po gradu, a potom ih odvozio do svog budućeg, višemesečnog  posla. Rad na sportskom kampu Lejknoki  ispostavio se kao pun pogodak za Gabrijelu i mene. Vreme provedeno tamo moglo se više nazvati radnim odmorom nego suvim poslom. 

Nalazili smo se duboko u šumi na obali jezera Vinipesoki, koje je sa pojedinih mesta više odavalo utisak da se radi o moru nego jezeru. Uz samu obalu, dvadesetak metara od vode uzduž plaže, ležalo je na desetine baraka u kojima su boravili kamperi uzrasta od pet do dvanaest godina, raspoređeni u drvene kućice po uzrastu. U svakoj od tih baraka, sa njima je boravilo po dva, a u nekoj i tri zaposlenika kampa, uglavnom još studenata, koji su to leto iskoristili da steknu radno iskustvo iz oblasti koje su studirali i usput zarade nešto novca. Bilo je zaljubljenika raznih sportova, od  budućih trenera košarke, fudbala, američkog fudbala, bejzbola, golfa, la krosa, pa sve do instruktora ekstremnih veština kao što su planinarenje, streljaštvo i mačevanje. Oni su imali obavezu da se brinu o svojim mlađim ukućanima, i da se postaraju da svi u baraci redovno obavljaju svoje dnevne dužnosti. Održavanje higijene na visokom nivou, odlazak u krevet na vreme, redovno i na vreme odlaženje na sportske i društvene aktivnosti, bile su samo neke od dužnosti malih kampera. Kada bi deca bila raspoređena svaka na svoju aktivnost, studenti bi se prebacivali u funkciju trenera i instruktora pridružujući se treninzima, gde bi ih čekao glavni i odgovorni za svaki sport sa planom treninga za taj dan. 

Odmah iza baraka u kojima su živeli klinci sa studentima, nalazlia se velika kantina u kojoj su se pored redovnih obroka ponekad održavala raznorazna druženja i igranje društvenih igrica, uglavnom kad su kišni dani.

Takođe iza baraka, stajala je velika drvena kuća veličine, recimo, dovoljne za šestočlanu porodicu. Spoljašnjost ove kuće odavala je utisak velikog porodičnog doma, međutim, impresivanost ove građevine nije bila u njenoj spoljašnjosti, već u njenoj unutrašnjosti. Pošto sam po ulasku uvideo da kuća ima samo jednu ogromnu prostoriju, tek sam tada bio svestan njene impozantne veličine. Bila je to ogromna igraonica sa stolovima za stoni tenis, velikim teatrom, bilijarom i fliperom.

Između kantine i igraonice nalazilo se okupljalište, ili tačnije tri velika kruga sačinjena do drvenih klupa u tri reda. To je bilo mesto svih sastanaka i društvenih zbivanja nevezanih za sport.

Takođe, odmah iza baraka u kojima su bila deca, u ravni sa kantinom, igraonicom i okupljlalištem, bilo je još haotično raspoređenih baraka, a neke od njih su zalazile duboko u gustinu šume.

Baš u jednoj od takvih barka smo bili smešteni Gabrijela i ja, kao što su u ostalim barakama po šumi obitavali stariji zaposlenici kampa, koji nisu imali obavezu stalne brige o deci kao studenti. To su bili ljudi koji su imali druga zaduženja, kao recimo oko same organizacije kampa i njihovim aktivnostima, kuvari, administracija i kontakt sa roditeljima, organizatori sportskih aktivnosti itd.

Ja sam bio glavni i odgovorni za sve što se dešavalo na tri košarkaška terena koja su se prostirala odmah iza svega već nabrojanog zajedno sa drugim sportskim igralištima.

Gabrijela je radila u sektoru za kontakt sa roditeljima i nešto administrativnih poslova koje ja ni do danas ne znam da objasnim.  Interesantno

